Staking in petroleumbedryf verskerpArgieffoto Simon Mofokeng, die sekretaris-generaal van Ceppwawu, het Woensdag gesê daar sal betogings en optogte in Gauteng, Mpumalanga, KwaZulu-Natal en die Wes-Kaap gehou word. “Dit is in ooreenstemming met die vakbond se besluit om die betoging teen die werkgewers te verskerp,” het Mofokeng gesê. “Die vakbond eis ŉ 9% [salarisverhoging] en die werkgewers weier om te voldoen aan die werkers se eise. Die KVBA [die Kommissie vir Versoening, Bemiddeling en Arbitrasie] sal ŉ artikel 150-ingryping tussen die vakbond en die werkgewers bewerkstellig.” Vakbondlede het op 28 Julie begin staak in ŉ poging om werkgewers te dwing om aan hul looneise toe te gee. Afgesien van die 9%-salarisverhoging, eis die vakbond ook dat tydelike werknemers ná drie weke permanent aangestel word. Mofokeng het gesê die grootste betoging sal in Secunda in Mpumalanga plaasvind. Provinsiale en plaaslike leiers van Cosatu sal na verwagting by die betoging buite Sasol aansluit.